กรุงเทพประกันชีวิตเล็งขยายตลาดรับเออีซี
กรุงเทพประกันชีวิต ไม่หวั่น พร้อมรับมือเออีซี
10 ส.ค. 2555

กรุงเทพประกันชีวิต ไม่หวั่น พร้อมรับมือเออีซี
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทมีความพร้อมและไม่กังวลที่จะรับมือกับการแข่งขันในธุรกิจประกันชีวิตจากคู่แข่งต่างชาติ เมื่อถึงเวลาที่ไทยต้องเข้าสู่ประชาคมเศรษฐกิจอาเซียน หรือเออีซี ในปี 2558 เพราะบริษัทได้มีการปรับตัวเพื่อพร้อมรับการแข่งขันมาโดยตลอด 
สำหรับแนวทางการขยายตลาดเพื่อรองรับเออีซีนั้น ขณะนี้อยู่ระหว่างศึกษารายละเอียดสำหรับพื้นที่ต่างๆ ของแต่ละภูมิภาค โดยเน้นไปยังพื้นที่ที่ประกันชีวิตยังเข้าไปไม่ถึงมากนัก ส่วนจะเป็นพื้นที่หรือภูมิภาคไหน ยังไม่สามารถบอกรายละเอียดได้ เนื่องจากต้องใช้เวลาศึกษาพอสมควร
อย่างไรก็ตาม ในส่วนของทิศทางการลงทุนในต่างประเทศของบริษัทนั้น ขณะนี้ยังไม่มีการลงทุนเพิ่มจากวงเงินลงทุนเดิมที่มีอยู่ เนื่องจากการขยายวงเงินลงทุนในต่างประเทศเพิ่ม บริษัทต้องได้รับการอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ก่อน 
“การขยายเงินลงทุนในต่างประเทศอีก เป็นเรื่องค่อนข้างยาก ประกอบกับแนวโน้มสถานการณ์การลงทุนในพื้นที่ต่างๆ ยังลงทุนค่อนข้างลำบาก เนื่องจากมีปัจจัยลบเข้ามากระทบอย่างต่อเนื่อง ดังนั้นการลงทุนแต่ละครั้งบริษัทต้องมีการทำการศึกษาอย่างรอบคอบ” นายโชน กล่าว
นายโชน กล่าวว่า ส่วนเม็ดเงินลงทุนในต่างประเทศที่มีอยู่นั้น ส่วนใหญ่จะลงทุนในตราสารทุนต่างประเทศ โดยลงทุนผ่านกองทุนรวมหุ้นต่างประเทศ 2 กองทุนด้วยกัน ซึ่งกองทุนดังกล่าวเป็นกองทุนที่บริหารโดยบริษัทหลักทรัพย์จัดการกองทุนของไทย โดยบริษัทไม่ได้มีการลงทุนในส่วนของตราสารหนี้ต่างประเทศ 
อย่างไรก็ตาม ทิศทางการลงทุนของบริษัทแต่ละครั้ง จะยึดนโยบายเรื่องของความปลอดภัยควบคู่ไปกับความเสี่ยงเสมอ โดยเน้นกระจายความเสี่ยงเพื่อไม่ให้กระจุกตัวอยู่ในกลุ่มใดกลุ่มหนึ่ง โดยเฉพาะการลงทุนในต่างประเทศที่ต้องใช้ความระมัดระวังเรื่องของอัตราแลกเปลี่ยนในระดับสูง